L-Unjoni Ewropea u l-istati membri tagħha huma magħqudin fit-talba tagħhom biex il-partijiet Libjani kollha jimpenjaw ruħhom għal waqfien mill-ġlied permanenti u jirritornaw għal proċess politiku ffaċilitat min-NU. L-Unjoni Ewropea u l-istati membri tagħha jilqgħu l-proposta mir-Rappreżentant Speċjali tas-Segretarju Ġenerali tan-Nazzjonijiet Uniti Ghassan Salame għal tregwa fl-okkażjoni tal-Eid al-Adha bħala pass importanti f'dan ir-rigward. Dawn il-miżuri jistgħu jikkostitwixxu l-ewwel pass lejn il-paċi. L-Unjoni Ewropea u l-istati membri tagħha jfakkru li ma hemm l-ebda soluzzjoni militari għall-kriżi fil-Libja. Huwa meħtieġ li jitnieda mill-ġdid il-proċess ta' medjazzjoni mmexxi min-NU, filwaqt li titqies ir-rappreżentanza u l-parteċipazzjoni sħiħa u ugwali kemm tan-nisa kif ukoll tal-irġiel, li jiġi promoss gvern inklużiv, li jitħejjew elezzjonijiet parlamentari u presidenzjali demokratiċi malajr kemm jista' jkun, li tiġi żgurata distribuzzjoni ġusta u trasparenti tal-ġid nazzjonali u li titmexxa 'l quddiem ir-riunifikazzjoni tal-istituzzjonijiet sovrani Libjani kollha, inkluż il-Bank Ċentrali u l-forzi tas-sigurtà nazzjonali taħt sorveljanza ċivili kif maqbul f'Pariġi f'Mejju 2018, f'Palermo f'Novembru 2018, u f'Abu Dhabi fi Frar 2019. F'dan ir-rigward, l-Unjoni Ewropea tappoġġa bis-sħiħ il-proposta tar-Rappreżentant Speċjali fi tliet passi għat-tnedija mill-ġdid tan-negozjati politiċi u b'mod partikolari għall-implimentazzjoni tat-tregwa. L-Unjoni Ewropea u l-istati membri tagħha jħeġġu liIl-partijiet kollha biex jipproteġu lill-popolazzjoni ċivili, inkluż il-migranti u r-refuġjati, billi jippermettu u jiffaċilitaw twassil sikur, rapidu u mingħajr xkiel ta' għajnuna u servizzi umanitarji lil dawk kollha affettwati, kif stipulat skont il-Liġi Umanitarja Internazzjonali u d-Dritt Internazzjonali dwar id-Drittijiet tal-Bniedem. L-attakki indiskriminati fuq żoni residenzjali b'densità għolja ta' popolazzjoni jistgħu jikkostitwixxu delitti tal-gwerra u dawk li jiksru l-Liġi Umanitarja Internazzjonali għandhom jitressqu quddiem il-ġustizzja u jinżammu responsabbli. L-Unjoni Ewropea u l-istati membri tagħha jitolbu lill-partijiet kollha biex jieqfu milli jimmiraw lejn il-ħaddiema umanitarji u l-persunal mediku kif ukoll l-isptarijiet u l-ambulanzi u jipproteġu l-infrastruttura nazzjonali. L-Unjoni Ewropea u l-istati membri tagħha jappellaw lill-Istati Membri kollha tan-NU biex jirrispettaw bis-sħiħ l-obbligi tagħhom li jikkontribwixxu għall-paċi u l-istabbiltà tal-Libja, jissalvagwardjaw ir-riżorsi taż-żejt tal-Libja u jipproteġu l-infrastruttura tagħha b'konformità sħiħa mar-riżoluzzjonijiet rilevanti tal-Kunsill tas-Sigurtà tan-NU. L-Unjoni Ewropea u l-istati membri tagħha jappellaw ukoll lill-Istati Membri kollha tan-NU biex jirrispettaw l-embargo fuq l-armi, f'konformità mar-Riżoluzzjoni 2441 tal-Kunsill tas-Sigurtà tan-NU. Il-kunflitt li għaddej qed jiddestabbilizza lil-Libja u r-reġjun kollu kemm hu, kabbar l-użu intenzjonat ta' aħbarijiet foloz u diżinformazzjoni u żied ir-riskju tat-terroriżmu u tat-telf traġiku ta' ħajjiet, anke fuq il-baħar. L-Unjoni Ewropea tħeġġeġ lill-partijiet kollha biex jiddiżassoċjaw ruħhom, kemm pubblikament kif ukoll fuq il-post, minn elementi terroristiċi u kriminali involuti fil-ġlied, u minn dawk suspettati b'delitti tal-gwerra, inkluż individwi elenkati mill-Kunsill tas-Sigurtà tan-NU.